62017TJ0540_INF
Απόφαση του Γενικού Δικαστηρίου (έκτο τμήμα) της 6ης Ιουνίου 2019 – ΕΤΕπ κατά Συρίας
(Υπόθεση T‑540/17)
«Ρήτρα διαιτησίας – Σύμβαση δανείου “Electricity Distribution Project” αριθ. 20948 – Μη εκτέλεση της συμβάσεως – Επιστροφή προκαταβληθέντων ποσών – Τόκοι υπερημερίας – Διαδικασία εκδόσεως ερήμην αποφάσεως»
1.
Ένδικη διαδικασία – Άσκηση αγωγής ενώπιον του Γενικού Δικαστηρίου βάσει ρήτρας διαιτησίας – Σύμβαση δανείου συναφθείσα από την Ευρωπαϊκή Τράπεζα Επενδύσεων με τη Συρία – Δικαιοδοσία του Γενικού Δικαστηρίου καθοριζόμενη βάσει των άρθρων 256 και 272 ΣΛΕΕ και της ρήτρας διαιτησίας
(Άρθρα 256 § 1 και 272 ΣΛΕΕ)
(βλ. σκέψεις 16, 17)
2.
Ένδικη διαδικασία – Άσκηση αγωγής ενώπιον του Γενικού Δικαστηρίου βάσει ρήτρας διαιτησίας – Σύμβαση δανείου συναφθείσα από την Ευρωπαϊκή Τράπεζα Επενδύσεων με τη Συρία – Παράβαση από τη Συρία των συμβατικών της υποχρεώσεων – Υποκατάσταση της Ένωσης στα δικαιώματα της Τράπεζας – Aγωγή ασκηθείσα από την Τράπεζα εξ ονόματος της Ένωσης – Παραδεκτό – Αγωγή ασκηθείσα από την Τράπεζα ιδίω ονόματι – Απαράδεκτο – Έλλειψη εννόμου συμφέροντος
(Άρθρα 256 § 1 και 272 ΣΛΕΕ)
(βλ. σκέψεις 21-30)
3.
Ένδικη διαδικασία – Εισαγωγικό δικόγραφο – Τυπικά στοιχεία – Προσδιορισμός του αντικειμένου της διαφοράς – Συνοπτική έκθεση των προβαλλόμενων ισχυρισμών – Αγωγή με αίτημα την επιστροφή, στο πλαίσιο συμβάσεως δανείου, τυχόν δόσεων οι οποίες πρόκειται να καταστούν ληξιπρόθεσμες και παραμένουν ανεξόφλητες μετά την ημερομηνία ασκήσεως της αγωγής – Υποθετικές και μη αποδειχθείσες περιστάσεις – Απαράδεκτο
(Κανονισμός Διαδικασίας του Γενικού Δικαστηρίου, άρθρο 76, στοιχείο δʹ)
(βλ. σκέψεις 32-36)
Αντικείμενο
Αγωγή δυνάμει του άρθρου 272 ΣΛΕΕ με αίτημα να υποχρεωθεί η Αραβική Δημοκρατία της Συρίας να επιστρέψει τα ποσά που οφείλονται στο πλαίσιο της συμβάσεως δανείου «Electricity Distribution Project» αριθ. 20948, προσαυξημένα με τόκους υπερημερίας.
Διατακτικό
Το Γενικό Δικαστήριο αποφασίζει:
1)
Καταδικάζει την Αραβική Δημοκρατία της Συρίας να επιστρέψει στην Ευρωπαϊκή Ένωση, η οποία εκπροσωπείται από την Ευρωπαϊκή Τράπεζα Επενδύσεων (ΕΤΕπ), το ποσό των 52657141,77 ευρώ.
2)
Το εν λόγω ποσό φέρει τόκους υπερημερίας, επί των κύριων ποσών και επί των συμβατικών τόκων, υπολογιζομένους σύμφωνα με τη μέθοδο που προβλέπεται από το άρθρο 3, παράγραφος 2, της συμβάσεως δανείου «Electricity Distribution Project» αριθ. 20948, η οποία συνήφθη μεταξύ της ΕΤΕπ και της Αραβικής Δημοκρατίας της Συρίας στις 5 Φεβρουαρίου 2001 και τροποποιήθηκε με έγγραφα της 3ης Οκτωβρίου 2003, της 28ης Φεβρουαρίου 2006, της 9ης Μαΐου και της 8ης Οκτωβρίου 2007, από την 9η Αυγούστου 2017 έως την ημερομηνία εξοφλήσεως.
3)
Απορρίπτει την αγωγή κατά τα λοιπά.
4)
Καταδικάζει την Αραβική Δημοκρατία της Συρίας στα δικαστικά έξοδα.